Jan E. Jørgensen (V), 2013-04-09:
For et politisk dyr som mig og de andre – går jeg ud fra – der sidder her i salen, kan det godt være lidt svært at forstå, at det skulle være nødvendigt at gøre noget aktivt for at gøre unge mennesker politisk engageret.
Men nu er det jo altså ikke alle, der er, som jeg var, da jeg var ung, og så er der måske nogle, der i deres stille sind sidder og tænker, at det måske også er meget godt.
Men sådan er det.
For Venstre er der ikke nogen tvivl om, at det er væsentligt, at de unge er engageret i demokratiet.
Demokrati er ikke noget, der kommer af sig selv, og når vi har det, skal vi huske at holde det ved lige.
Valgretskommissionen har lavet et stort og – vil jeg godt sige – meget grundigt stykke arbejde, som vi gerne fra Venstres side vil kvittere for.
Resultatet er en rapport med 28 bud på, hvordan unge kan engageres mere i demokratiet.
Forslagene i rapporten kan opdeles i seks temaer: For det første er det unges valgdeltagelse; for det andet er det unges demokratiske deltagelse; for det tredje er det unge og medier; for det fjerde er det unge og politik; for det femte er det valgrethed og valgbarhed; og endelig er det for det sjette forskning og viden.
Der er tale om en bred vifte af tiltag, som hører hjemme forskellige steder, og alle egner sig måske ikke til at blive behandlet alene i en forespørgselsdebat i Folketinget.
Det foreslås f.eks. under temaet demokratisk dannelse, at der gives mulighed for forsøg med tidligere samfundsfagsundervisning, altså fra 6. klassetrin.
Det forslag hører vel mest naturligt hjemme ved de igangværende forhandlinger om folkeskolen.
Så er der et andet forslag, der handler om, at Det Strategiske Forskningsråd skal afsætte midler til forskning i unges deltagelse og engagement i demokratiet.
Også dette forslag hører vel til et andet sted, nemlig når der skal forhandles om forskningsmidlerne.
Og sådan kunne jeg fortsætte.
Vi tager imod forslagene med et åbent sind, så hvis regeringen gerne vil gå videre med rapportens anbefalinger, så synes jeg, at den skulle indkalde til en egentlig drøftelse, enten i form af en central forhandling eller hos de enkelte fagministre, hvor de enkelte forslag naturligt hører hjemme.
Jeg vil derimod koncentrere min taletid om det store og mest principielle tema, der er i rapporten, nemlig forslaget om at nedsætte valgretsalderen fra 18 år til 16 år.
Det er et kontroversielt forslag, og det ser man jo også ved, at det er noget, som der altså ikke har kunnet skabes enighed om i kommissionen.
Venstre støtter ikke forslaget om at sænke valgretsalderen til 16 år, og det er der to grunde til.
I Venstre mener vi, at det er naturligt, at valgretsalderen er den samme som myndighedsalderen, og logikken tilsiger vel desuden, at hvis valgretsalderen skal være 16 år, så skal valgbarhedsalderen vel også være 16 år.
Det er i øvrigt også noget, der følger af grundlovens § 30, og jeg må altså sige, at vi simpelt hen ikke mener, at det er realistisk eller hensigtsmæssigt at forestille sig en 16-årig dreng eller pige som medlem af Folketinget.
I Venstre har vi desuden det synspunkt, at demokratisk engagement altså ikke kun nødvendigvis drejer sig om stemmeret.
Engagementet kan også komme til udtryk på andre måder, f.eks. gennem demokratisk deltagelse i elevråd, idrætsforeninger og politiske ungdomsorganisationer, frivilligt arbejde og alle mulige andre steder.
Så der er altså allerede i dag gode muligheder for at få indflydelse i det danske samfund, også for unge under 18 år.
Endelig kan jeg ikke dy mig for at synes, at det jo altså er noget tankevækkende, at de partier, som altså mener, at 16-årige er modne nok til at stemme, samtidig har den holdning, at de samme 16-årige ikke er modne nok til at bestemme, om de vil købe en flaske spiritus eller en pakke cigaretter eller for den sags skyld tage sol i et solarium.
Det er åbenbart, må man mene, en større og mere vigtig beslutning at købe en pakke cigaretter end at stemme til Folketinget, hvis man spørger S, SF og Enhedslisten, og sådan ser vi altså ikke på det i Venstre.
Afslutningsvis skal jeg blot gentage, at Venstre gerne indgår i nærmere drøftelser om de enkelte initiativer, hvis regeringen har sådanne planer, altså bortset fra den med en valgretsalder på 16 år, for der står vi ret stejlt.